Ako pracovať s dyslektikom na vyučovaní
Mgr. Bibiana Filípková
Výskumný ústav detskej psychológie a patopsychológie, Bratislava

Dyslexia alebo inak povedané porucha čítania, negatívne ovplyvňuje schopnosť žiaka osvojiť si čítaný text a zasahuje tak prakticky do všetkých školských predmetov, ktoré musí žiak povinne absolvovať. Dyslektici majú problémy s fonologickým spracovaním čítaného textu, ako aj problémy so slovnou pamäťou, teda so znovuvyvolávaním prečítaných slov. Porucha ovplyvňuje rýchlosť i správnosť čítania, žiak obvykle číta pomalšie a s chybami- slabikuje, vynecháva písmená, zamieňa sluchovo a tvarovo podobné písmená, prehadzuje slabiky, pridáva slová, písmená či slabiky, nie je schopný zreprodukovať prečítaný text. Pri práci s deťmi s dyslexiou je dôležité uvedomiť si, že sa často cítia menejcenné. Najmä ak porovnávajú svoje výkony s výkonmi svojich spolužiakov bez podobného hendikepu. Pedagóg by ma mal u žiaka snažiť zabrániť pocitom menejcennosti, nevystavovať ho porovnávaniu s ostatnými žiakmi či súťažným aktivitám. Podstatné je nešetriť pochvalou a ocenením, vyzdvihovať pozitívne vlastnosti žiaka a oblasti, v ktorých viac vyniká. Takáto spätná väzba výrazne zvyšuje u žiaka motiváciu.  

Ako pracovať s dieťaťom s dyslexiou (vybrané príklady aktivít a pracovných postupov):
•	V prípade, že sa žiak nevyhne písomnému skúšaniu, mal by mať na vypracovanie písomných úloh viac času ako je obvyklé, mal by mať povolené používať pomôcky-didaktické pomôcky, technické pomôcky, kompenzačné pomôcky, upravené materiály, špeciálne pracovné listy a učebnice, ai. (diktafón, notebook, gramatické tabuľky, pravidlá slovenského pravopisu, diktát pripravený ako doplňovačka, odkopírované poznámky od spolužiakov, dyslektické (čítacie) okienko, dyslektická tabuľka, ai.).
•	Dlhšie učivo je vhodné rozdeliť na niekoľko ucelených kratších častí, pedagóg by mal viesť prednášku interaktívne, zapájať žiaka do výkladu, dávať mu otázky.
•	Verbálne vysvetľovanie je vhodné doplniť ilustráciami, zvýrazniť kľúčové slová farebne, používať obrázky a iné názorné pomôcky.
•	Cvičenia by pre žiakov s dyslexiou by mali byť kratšie, zadania zrozumiteľné a jednoduchšie. Nie sú vhodné úlohy vyžadujúce dlhotrvajúce vypracovávanie.
•	Títo žiaci veľmi často zabúdajú a bývajú nezodpovední pri zaznačovaní si domácich úloh. Aj keď sú pedagógovia veľmi vyťažení a na individuálny prístup ku žiakom skrátka často nie je čas, nápomocné v každom prípade je pomôcť žiakovi zriadiť si zápisník, do ktorého mu budú buďto značiť domáce úlohy, alebo dohliadnu na to, aby si ich žiak zapísal sám. 
•	Dyslektici majú problémy prečítať po sebe text, ktorý napísali, čo im výrazne komplikuje opravu diktátu.
•	Pri písaní diktátov dieťaťu prečítať text pomalšie, opakovane a venovať mu viac času, poprípade použiť diktát obsahujúci text podobný tomu, s ktorým malo dieťa už skôr možnosť pracovať.
•	Pri preverovaní vedomostí dieťaťa sa odporúča preferovať ústnu formu skúšania, či testovú formu. Dlhé slohové práce či obšírne vypracovávanie odpovedí na otázky nie je vhodné.
•	Zaujímavou aktivitou pre deti môže byť modelovanie jednotlivých písmen z plastelíny, či inej tvárnej hmoty.
•	Spájanie jednotlivých začiatočných písmen slov s obrázkom, ktorý pomenúvajú (napr. S- sliepka, P- pes, R- ruka, ai.).
•	Zraková percepcia: žiak má za úlohu prečítať vždy iba prvé či naopak posledné písmená v predložených slovách, prípadne určiť najkratšie slovo v predložených vetách.
•	Pripravíme krátky text, v ktorom bude vynechaných zopár slov. Úlohou žiaka bude chýbajúce slová dopísať.
•	Zábavné slovné hry, ktorým sa s dieťaťom môžeme venovať prakticky kdekoľvek: Vyslovíme slovo a úlohou dieťaťa je nadviazať na posledné písmeno konkrétneho slova novým vymysleným slovíčkom, ktorého prvé písmeno bude identické s posledným písmenom predchádzajúceho slova (napr. dom- medveď- ďateľ, ai).